For fåreavler og indehaver af virksomheden Storålam, Jørgen Blazejewicz, er ulve-angreb blevet en tilbagevendende udfordring, men det var alligevel et voldsomt syn, der mødte ham onsdag morgen.

16 af hans får blev fundet døde i en fårefold i Sandfær Plantage nær Holstebro, og yderligere ni måtte aflives på grund af de kraftige bidskader.

Både fåreavleren og Miljøstyrelsen vurderer, at der er overvejende sandsynlighed for, at der er tale om et ulveangreb. Sidste år blev 21 får dræbt i et bekræftet ulveangreb hos samme fåreavler.

- Bidskaderne er voldsomme, og i nogle tilfælde er halsen helt knust. Der er ikke ædt af fårene, så det giver slet ingen mening, siger fåreavler Jørgen Blazejewicz.

At ulven tilsyneladende har dræbt de mange dyr uden at æde af dem, undrer zoolog og ekspert i dyreadfærd, Mikkel Stelvig.

- Det undrer mig, hvis ulven har slået ihjel bare for at slå ihjel. Ulven bliver stimuleret til at angribe og slå ihjel, når den er sulten, og ofte spiser den det hele eller tager det med et sted hen, siger Mikkel Stelvig, der er formidlingschef og zoolog i Københavns Zoo.

Sandsynligt at ulv blev skræmt væk

Han vurderer derfor, at der er en sandsynlighed for, at ulven er blevet skræmt eller forstyrret under angrebet, så den er stukket af, inden den begyndte at æde.

- Det kan selvfølgelig også godt være, at den har været en lille smule sulten, og så er den blevet ved med at slå ihjel, og så har sulten måske ikke været den største drift. Det er komplekst - ulven er ikke en maskine, og hvert dyr er forskellig i sin adfærd, alt efter hvad det har af erfaringer fra tidligere, siger Mikkel Stelvig.

At en ulv dræber så mange dyr på én gang, skyldes dens basale instinkt, forklarer eksperten: